**ΠΡΟΦΟΡΙΚΟΣ ΚΑΙ ΓΡΑΠΤΟΣ ΛΟΓΟΣ**

**Χαρακτηριστικά προφορικού λόγου**

* Προηγείται ιστορικά από τον γραπτό.
* Για πολλούς αιώνες και προφορικός λόγος αποτέλεσε το κύριο όργανο επιβίωσης και  συνοχής των ανθρώπινων κοινωνιών. Η συντήρηση της προφορικής παράδοσης μέσω της γλώσσας εξασφάλισε έτσι την πολιτιστική ενότητα και συντέλεσε στη διατήρηση και στη διάδοση του πολιτισμού τους.
* Προηγείται βιολογικά από τον γραπτό λόγο, γιατί κάθε άνθρωπος πρώτα μιλάει και ύστερα γράφει.
* Υπάρχουν άνθρωποι που δεν γνωρίζουν γραφή, αλλά δεν υπάρχει άνθρωπος που δεν μιλάει. Υπάρχουν ολόκληροι λαοί - πολιτισμοί χωρίς γραφή, αλλά κανένας λαός – πολιτισμός χωρίς προφορικό λόγο.
* Η παραγωγή λόγου είναι πολύ μεγαλύτερη στον προφορικό λόγο απ' ό,τι στον γραπτό*.*

Μιλάμε πολύ, αλλά γράφουμε και διαβάζουμε λίγο.

* Ενώ υποστηρίζεται ότι ο προφορικός λόγος είναι εφήμερος, στη σύγχρονη εποχή υπάρχουν κάποια τεχνικά μέσα (μαγνητοφώνηση, μαγνητοσκόπηση) που επιτρέπουν τη «δέσμευσή» του και την παράταση της ζωής του.
* Είναι άμεσος λόγος. Ο πομπός μπορεί ν' αναδιατυπώσει το μήνυμα, να κάνει διευκρινίσεις στο κοινό του στα σημεία που δεν έγινε κατανοητός, να απαντήσει σε απορίες ή ερωτήσεις.
* Παρουσιάζονται συχνά ασυνταξίες, μεγάλες ή ελλειπτικές προτάσεις, ανολοκλήρωτες φράσεις.
* Για να κερδίσουμε χρόνο επαναλαμβάνουμε τις ίδιες λέξεις/φράσεις, βάζουμε «γεμίσματα» στον λό*γ*ο ή κάνουμε παύσεις *λ*όγω αμηχανίας.
* Διακρίνεται μια προχειρότητα στην έκφραση, αν και κάποιες φορές ο ομιλητής προσπαθεί να αλλάξει ή να βελτιώσει μια φράση που ήδη διατύπωσε.
* Είναι αναλυτικός λόγος.
* Το λεξιλόγιο δεν είναι ιδιαίτερα προσεγμένο.
* Χρησιμοποιείται συνήθως *π*αρατακτική σύνταξη, συνηθίζεται ο μικροπερίοδος λόγος.
* Δεν χρησιμοποιούνται πολλές μεταβατικές λέξεις ώστε να διασφαλίζεται η συνοχή των *ι*δεών*.*

**Χαρακτηριστικά του γραπτού λόγου**

* Η ηλικία του δεν ξεπερνάει τα 6000 χρόνια, αντίθετα με τον προφορικό που προηγείται ιστορικά.
* Οι προτάσεις και οι φράσεις είναι ολοκληρωμένες.
* Το κείμενο διατυπώνεται στην τελική του μορφή, χωρίς να διακρίνονται οι ενδιάμεσες προσπάθειες του συντάκτη του για διόρθωση και βε*λ*τίωσή του.
* Ο λόγος είναι σαφής και ακριβής, γιατί χρ*ε*ιάζεται να π*ρ*οβλεπει τις απορίες του δέκτη, που δεν είναι συνήθως παρών.
* Είναι πυκνός λόγος*.*
* Το λεξιλόγιο είναι πιο επεξεργασμένο και προηγμένο.
* Χρησιμοποιείται υποτακτική σύνταξη και μακροπερίοδος λόγος
* Η συνοχή και η συνεκτικότητα των ιδεών επιτυγχάνεται με τη χρήση μεγάλου αριθμού και ποικίλων μεταβατικών λέξεων.
* Με τον γραπτό λόγο αποθηκεύονται οι γνώσεις, αναπτύσσονται οι επιστήμες και οι τέχνες κι έτσι προάγεται η ανάπτυξη της ανθρώπινης κοινωνίας.
* Συμβάλλει στον εκδημοκρατισμό αποτυπώνοντας τους νόμους και κάνοντας τους γνωστούς σε όλους.

**Η συμβολή του σχολείου στην παραγωγή του *προφ*ορικού λόγου**

Ο λόγος αποτελεί το σπουδαιότερο μέσο της ανθρώπινης επικοινωνίας, είναι ο βασικότερος δίαυλος επικοινωνίας. Για την παραγωγή του προφορικού λόγου απαιτούνται πολλές δεξιότητες όπως: γνώση γραμματικών και συντακτικών κανόνων, πλούσιο λεξιλόγιο, σωστή άρθρωση, οι ομιλητές να αλλάζουν τον επιτονισμό ανάλογα με το τι θέλουν να τονίσουν, να αντιλαμβάνεται ο ομιλητής αν γίνεται ή όχι κατανοητός, να είναι σε θέση να αντιμετωπίσει μια διακοπή του λόγου, να δίνει το λόγο στο συνομιλητή/κοινό του όταν του το ζητάει, γενικότερα, να έχει την ικανότητα να επικοινωνεί, να χειρίζεται σωστά το χρόνο του, να μην επαναλαμβάνεται, να είναι ήρεμος, να κατέχει πολύ καλά το θέμα του. Για να επιτευχθεί ο παραπάνω στόχος, επιβάλλεται η συστηματική διδασκαλία του προφορικού λόγου στο σχολείο, αφού το σχολείο έχει χρέος να καλλιεργήσει τη συγκεκριμένη ικανότητα των μαθητών με τον εμπλουτισμό του λεξιλογίου τους και τη βελτίωση της έκφρασής τους. Με αυτό τον τρόπο οι μαθητές θα αποβούν ικανοί ομιλητές, σωστοί χρήστες του προφορικού λόγου. Η συμβολή του σχολείου συνίσταται στα εξής:

* Καλή γνώση της Ελληνικής γλώσσας από τους εκπαιδευτικούς, αφού η διδασκαλία

στηρίζεται στο προφορικό λόγο.

* Ορ*γ*ά*ν*ωση διαλόγων και συζητήσεων μέσα στο σχολικό χώρο, προκειμένου να

ασκηθούν οι μαθητές στη χρήση του προφορικού λόγου.

* Οι εκπαιδευτικοί να επεμβαίνουν και να διορθώνουν τους μαθητές, όταν δεν εκφράζονται σωστά.
* Μετατροπή γραπτών κειμένων σε προφορικό λόγο.
* Διοργάνωση συνεντεύξεων.
* Εμπλουτισμός του λεξιλογίου των μαθητών.
* Εκπόνηση εργασιών, μελετών... και προφορική παρουσίασή τους στην τάξη.
* Παρακολούθηση ντοκυμαντέρ, θεατρικών παραστάσεων, κινηματογραφικών ταινιών…
* Οι εκπαιδευτικοί να μην εφαρμόζουν το μονόλογο και οι μαθητές να μιλούν περισσότερο.
* Συνεχής επαφή με τη λογοτεχνία, τον τύπο.
* Διοργάνωση εκπομπών από τους μαθητές στους τοπικούς σταθμούς ραδιοφώνου και τηλεόρασης.
* Άσκηση στην ευγένεια, ακρόαση, ηρεμία, σεβασμό, στη χρήση παρα*γ*λωσσικών και εξωγλωσσικών στοιχείων.

**Ποιος είναι ο σκοπός διδασκαλίας της παραγωγής προφορικού λόγου**

Η διδασκαλία της παραγωγής προφορικού λόγου στοχεύει στο να αναπτύξουν οι

μαθητές τις εξής δεξιότητες:

1. *Μ*ετάδοση μηνυμάτων με σωστό τρόπο και ακρόαση, προσοχή, αποκωδικοποίηση και ερμηνεία των μεταδιδόμενων μηνυμάτων (ως δέκτες).
2. Ορθή επικοινωνία με τους συνανθρώπους τους ανάλογα με το χρόνο*,* το χώρο, τον συνομιλητή, την περίσταση...
3. Παραγωγή γόνιμου και εποικοδομητικού διαλόγου, ώστε η επικοινωνία με τους συνανθρώπους τους να είναι επιτυχής.
4. Άντληση πληροφοριών. - Κατανόηση του προφορικού λόγου είτε έχει επίσημο, είτε καθημερινό ύφος για να είναι σε θέση να επικοινωνούν καλύτερα.

**ΛΕΞΙΛΟΓΙΟ ΕΝΝΟΙΑΣ – ΦΡΑΣΕΙΣ ΕΦΑΡΜΟΓΗΣ.**

**Προφορική ομιλία, έκφραση, δυναμική του λόγου.**

**Γραπτός λόγος:** γραφή, σημείο αναφοράς, σταθμός στην ανάπτυξη του πολιτισμού, επιμελημένος *λ*όγος, οργανωμένος, δομημένος λόγος, ιστορική μνήμη, διάσωση ανθρώπινου πολιτισμού, νικά τη φθορά του χρόνου, μακροβιότητα κειμένων, απρόσωπος λόγος, αποστεωμένα από την επικαιρότητα μηνύματα, δυσκαμψία του γραπτού λόγου*.*

**Προφορικός λόγος:** απροσχεδίαστος, εξωγλωσσικά στοιχεία, παραγλωσσικά, αυθόρμητος, ανεπιτήδευτος, άμεσος, παραστατικός, πηγαίος, τα λόγια λησμονούνται. **Λόγος κείμενα - μέσα:** διαδραστικά μέσα, δημιουργικός λόγος, κοινωνικές γλωσσικές ποικιλίες, γλωσσική ποικιλότητα, υβριδικό κείμενο, υβριδικός λόγος επικοινωνιακές ανάγκες, πομπός, δέκτης.

**Κείμενο**

**[Ο προφορικός και ο γραπτός λόγος]**

*Το κείμενο είναι διασκευασμένο απόσπασμα από το βιβλίο του καθηγητή Γλωσσολογίας στο τμήμα Φιλολογίας στο Πανεπιστήμιο Πατρών Αργύρη Αρχάκη «Γλωσσική Διδασκαλία και Σύσταση των Κειμένων». (εκδ. Πατάκης, 2009).*

 Ο προφορικός και ο γραπτός λόγος είναι δύο ισότιμες, αλλά λειτουργικά διαφορετικές, μορφές λόγου, που εξυπηρετούν διαφορετικές επικοινωνιακές ανάγκες. Οι διαφορές μεταξύ προφορικού και γραπτού λόγου σε γενικές γραμμές οφείλονται στις διαφορετικές συνθήκες παραγωγής τους.[…]

Ο προφορικός είναι κυρίως λόγος απροσχεδίαστος, επειδή, πολύ συχνά διαμορφώνεται τη στιγμή που εκφωνείται υπό την πίεση του χρόνου και του ακροατή. Γι’ αυτό τον λόγο εμφανίζει συχνά συντακτικά ατελείς και ανολοκλήρωτες προτάσεις. Αντίθετα, ο γραπτός λόγος είναι κυρίως λόγος προσχεδιασμένος, αφού ο συγγραφέας του έχει συνήθως μεγαλύτερη άνεση χρόνου, ώστε από πριν να σκεφτεί και να οργανώσει το γραπτό του, να το ελέγξει, να το διορθώσει και, αν χρειαστεί, να το ξαναγράψει. Γι’ αυτό ο γραπτός λόγος εμφανίζει συνήθως ολοκληρωμένες συντακτικά προτάσεις.

Μια άλλη διαφορά μεταξύ προφορικού και γραπτού λόγου εντοπίζεται στη δυνατότητα επαφής μεταξύ πομπού και δέκτη. Στον προφορικό συνομιλιακό λόγο το κείμενο, την ίδια στιγμή που παράγεται από τον πομπό, προσλαμβάνεται από τον δέκτη, ο οποίος συχνά είναι παρών στον ίδιο χώρο, ενώ σε αντίθετη περίπτωση μπορεί να υπάρχει ακουστική και οπτική επαφή μαζί του, όπως στις τηλεφωνικές συνδιαλέξεις ή στη ζωντανή επικοινωνία μέσω σύνδεσης. Σε κάθε περίπτωση, ο δέκτης έχει τη δυνατότητα να απαντήσει ή να αντιδράσει στα λεγόμενα του συνομιλητή του. Αντίθετα, στον γραπτό λόγο ο συγγραφέας δεν έχει άμεση επαφή με τους αναγνώστες του, απευθύνεται σε δέκτες απόντες, οι οποίοι θα προσλάβουν το κείμενό του ύστερα από κάποιο χρονικό διάστημα και μόνο τότε θα μπορούν να αντιδράσουν στα γραφόμενά του.

Η μέχρι τώρα συζήτηση για τα λειτουργικά και γλωσσικά γνωρίσματα του προφορικού και του γραπτού λόγου αποτυπώνει περισσότερο τα ιδιαίτερα χαρακτηριστικά τους. Δεν πρέπει όμως να διαφεύγει της προσοχής μας ότι ορισμένες φορές τα χαρακτηριστικά αυτά συναντώνται αναμεμειγμένα κατά την προφορική ή γραπτή παραγωγή διαφόρων ειδών λόγου. Έτσι, π.χ. μια διάλεξη, αν και εκφέρεται προφορικά, βασίζεται σε προσχεδιασμένο και συνήθως αναλυτικό κείμενο, ενώ η επαφή του ομιλητή με τους αποδέκτες του είναι περιορισμένη και έμμεση. Αντίθετα, το κείμενο μιας επιστολής σε φιλικό πρόσωπο μπορεί να μην είναι σε μεγάλο βαθμό προσχεδιασμένο, να περιέχει γνωστά θέματα και επιπλέον πολλές εκφράσεις του προφορικού λόγου («και που λες», «να σου πω», «άκου να δεις»). Κατά συνέπεια οι δύο μορφές λόγου είναι προτιμότερο να μην προσεγγίζονται μονοδιάστατα αλλά πολυδιάστατα.

**ΘΕΜΑΤΑ**

**ΘΕΜΑ 1 (μονάδες 35)**

**1ο υποερώτημα (μονάδες 10)**

Για ποιους λόγους, σύμφωνα με τον συγγραφέα του Κειμένου 1, οι δύο μορφές του λόγου, ο προφορικός και ο γραπτός, πρέπει να προσεγγίζονται πολυδιάστατα; Να απαντήσεις σε 40-50 λέξεις. **Μονάδες 10**

**2ο υποερώτημα (μονάδες 10)**

Στη 2η παράγραφο του Κειμένου 1 ο συγγραφέας επιλέγει ως τρόπο πειθούς την επίκληση στη λογική. Δικαιολόγησε την παραπάνω θέση με δύο αναφορές σε λογικές σκέψεις που παραθέτει. **Μονάδες 10**

**3ο υποερώτημα (μονάδες 15)**

Να εντοπίσεις τις λέξεις που επαναλαμβάνονται στην 1η παράγραφο του Κειμένου 1. (μονάδες 5) Ποια πρόθεση, κατά τη γνώμη σου, υπηρετεί η επανάληψή τους; (μονάδες 5) Να μετασχηματίσεις την παράγραφο, ώστε να μην υπάρχουν πλέον αυτές οι επαναλήψεις. (μονάδες 5)